text: Dieseltyve hærger
  17 februar 2010 kl. 12.59
  Entreprenør Henning Have i Vejen er blevet offer for omfattende tyverier af diesel. Han har netop fået stjålet to mobile ståltanke med 300 liter diesel ved et vejarbejde.
  Tankene blev fundet i en vejgrøft fire-fem kilometer fra vejarbejdet. De var blevet skåret op med en vinkelsliber. Begge tankene var aflåste.
  Henning Have har gang på gang fået stjålet diesel, og han er lang fra den eneste.
  Alene i Syd- og Sønderjyllands politikreds anmeldes mere end et tyveri af diesel og fyringsolie om dagen.
  Sidste år blev der anmeldt knap 400 tyverier. I 2007 var antallet 191.
  Tyvene kører rundt med en tank på en ladvogn og suger diesel og fyringsolie op fra brændstoftanke eller stjæler hele tanke.
  - Jeg kunne godt tænke mig, at borgerne holder øje med den slags køretøjer, så politiet kan komme til bunds i sagerne, siger Henning Have.
  Politiet har ikke fundet et bestemt mønster i tyverierne. Både danskere og udlændinge er i enkelte tilfælde blevet taget på fersk gerning.
  